A Bizottság 2000/541/EK határozata

(2000. szeptember 6.)

az 1999/13/EK tanácsi irányelv 6. cikke szerinti nemzeti tervek értékelési kritériumairól

(az értesítés a C(2000) 2473. számú dokumentummal történt)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szerves oldószerek egyes tevékenységeknél és berendezésekben történő felhasználása során keletkező illékony szerves vegyületek kibocsátásának korlátozásáról szóló, 1999. március 11-i 1999/13/EK tanácsi irányelvre [1], és különösen annak 6. cikkének (5) bekezdésére,

mivel:

(1) A tagállamok meghatározhatják és végrehajthatják az irányelvben szabályozott tevékenységekből és berendezésekből származó kibocsátások csökkentésére szolgáló nemzeti terveket.

(2) A nemzeti tervekre vonatkozó kritériumok fontosak annak biztosítása érdekében, hogy a nemzeti tervekkel olyan kibocsátáscsökkenést érjenek el, amely egyenértékű a kibocsátási határértékek alkalmazásával elérhető csökkenéssel.

(3) A Bizottságnak e kritériumok alapján kell eldöntenie, hogy a tagállamok által benyújtott nemzeti tervek elégségesnek vagy elégtelennek tekintendők.

(4) A Bizottság tájékoztatja a kritériumokról az irányelv 13. cikkével létrehozott tanácsadó bizottságot,

A KÖVETKEZŐKÉPPEN HATÁROZOTT:

Egyetlen cikk

Az 1999/13/EK irányelv 6. cikke szerinti nemzeti tervek értékeléséhez az e határozat mellékletében megállapított kritériumokat kell alkalmazni.

Kelt Brüsszelben, 2000. szeptember 6-án.

a Bizottság részéről

Margot Wallström

a Bizottság tagja

[1] HL L 85., 1999.3.29, 1. o.

--------------------------------------------------

MELLÉKLET

Az 1999/13/EK irányelv 6. cikke szerinti nemzeti tervek értékelésére szolgáló kritériumok

A. A TÉNYLEGES KIBOCSÁTÁSSRA VONATKOZÓ RÉSZLETES ADATOK TAGÁLLAM ÁLTALI ISMERETÉT ALÁTÁMASZTÓ KRITÉRIUMOK

1. A nemzeti tervnek bizonyítania kell, hogy a tagállam széles körű ismeretekkel rendelkezik az aktuális kibocsátásokról.

Az elfogadható minimális bizonyíték

A tagállamnak olyan írásos nyilatkozatot kell benyújtania, amely: meghatározza azt a tevékenységet vagy azokat a tevékenységeket, amelyekre a tervet alkalmazzák; egy dokumentált rendszer alapján besorolja a tevékenységeket; meghatározza a terv által érintett berendezések számát; számszerűsíti a terv által érintett berendezésekből származó kibocsátásokat; meghatározza a kibocsátási tényezők forrását és a kibocsátások becsléséhez használt tevékenységi statisztikákat; leírja a kibocsátási tényezők meghatározása során alkalmazott módszereket, például a mérési módszereket.

B. A NEMZETI TERV ALKALMAZÁSÁNAK IGAZOLÁSÁRA SZOLGÁLÓ KRITÉRIUMOK

2. A nemzeti tervnek igazolnia kell az 5. cikk (2) és (3) bekezdésétől és a II. melléklet rendelkezéseitől eltérő megközelítés alkalmazását.

Az elfogadható minimális bizonyíték

A tagállamnak olyan írásos nyilatkozatot kell benyújtania, amely kifejti azt, hogy milyen előnyökkel jár, ha a nemzeti tervet alkalmazzák az 5. cikk (2) és (3) bekezdése, valamint a II. melléklet rendelkezései helyett.

C. A NEMZETI TERVNEK AZ EU HATÁLYOS JOGSZABÁLYAIVAL, POLITIKÁIVAL ÉS NEMZETKÖZI KÖTELEZETTSÉGVÁLLALÁSAIVAL VALÓ ÖSSZEEGYEZTETHETŐSÉGÉT ALÁTÁMASZTÓ KRITÉRIUMOK

3. A nemzeti tervnek összeegyeztethetőnek kell lennie az irányelvekkel, a kihirdetett EU-politikákkal, valamint a kétoldalú és a nemzetközi szerződésekkel és megállapodásokkal.

Az elfogadható minimális bizonyíték

A tagállamnak olyan írásos nyilatkozatot és kísérő dokumentumot kell benyújtania, amely bizonyítja, hogy a tagállam figyelembe vette a nemzeti terv és a kapcsolódó jogszabályok összeegyeztethetőségét.

D. RÉSZLETESEBB KRITÉRIUMOK, AMELYEKET AKKOR KELL FIGYELEMBE VENNI, HA A NEMZETI TERV MEGFELEL AZ A., B. ÉS C. PONT KRITÉRIUMAINAK

A javasolt elfogadható minimális bizonyítékot a 4–26. kritérium után részletezik.

Az 1999/13/EK irányelv 6. cikkében meghatározott különleges követelmények betartásának bizonyítására szolgáló kritériumok

4. A nemzeti tervet csak a meglevő berendezésekre kell alkalmazni [6. cikk (1) bekezdés]

5. A nemzeti tervet nem kell alkalmazni a II.A. melléklet 4. és 11. tevékenységére [6. cikk (1) bekezdés].

6. A nemzeti terv nem zárja ki az 1999/13/EK irányelv hatálya alól az I. mellékletben felsorolt egyik tevékenysége sem [6. cikk (1) bekezdés].

7. A nemzeti terv nem mentesítheti egyik meglevő berendezést sem a 96/61/EK irányelvben megállapított rendelkezések betartása alól [6. cikk (1) bekezdés].

8. A nemzeti tervnek tartalmaznia kell azokat a meghozott vagy meghozandó intézkedéseket, amelyek biztosítják a 6. cikk (1) bekezdésében meghatározott célkitűzés elérését [6. cikk (2) bekezdés]

9. A nemzeti tervben részletesen meg kell határozni a javasolt megfigyelési eljárását [6. cikk (2) bekezdés]

10. A nemzeti tervnek meg kell állapítania azokat a kötelező időközi célokat, amelyek segítségével mérhető a 6. cikk (1) bekezdésében meghatározott célkitűzés irányába tett előrelépés [6. cikk (2) bekezdés]

11. A nemzeti tervnek meg kell határoznia azt a tevékenységet vagy azokat a tevékenységeket, amelyekre a terv vonatkozik [6. cikk (2) bekezdés]

12. A nemzeti terv meghatározza azt az e tevékenységekkel elérendő kibocsátás-csökkenést, amelyet az 5. cikk (2) és (3) bekezdése és a II. melléklet szerinti kibocsátási határértékek és/vagy nem tartós kibocsátási értékek alkalmazásával értek volna el [6. cikk (2) bekezdés]

13. A nemzeti terv felsorolja a terv által érintett berendezések számát és azok teljes kibocsátását, valamint minden egyes tevékenység teljes kibocsátását [6. cikk (2) bekezdés]

14. A nemzeti terv leírja a követelmények teljesítésére szolgáló eszközöket, az eszközök alkalmazhatóságára vonatkozó bizonyítékot, valamint azokat a módszereket, amelyekkel a terv betartása bizonyítható [6. cikk (2) bekezdés]

Az 1999/13/EK irányelv egyéb lényeges rendelkezései betartásának bizonyítására szolgáló kritériumok

15. A nemzeti terv felsorolja azokat az elfogadott vagy meghozandó szükséges intézkedéseket, amelyek biztosítják, hogy a terv által érintett berendezések legkésőbb 2007. október 31-ig megfelelnek az 5. cikknek [kivéve a (2) és/vagy (3) bekezdést, amennyiben ezt a terv lehetővé teszi], a 8. és 9. cikknek, valamint a terv egyéb követelményeinek [4. cikk (1) bekezdés].

16. A nemzeti terv felsorolja azokat az elfogadott vagy meghozandó szükséges intézkedéseket, amelyek biztosítják, hogy a terv által érintett berendezések bejegyzése vagy engedélyezése legkésőbb 2007. október 31-ig megtörténjék [4. cikk (2) bekezdés].

17. A nemzeti terv felsorolja azokat az elfogadott vagy meghozandó szükséges intézkedéseket, amelyek biztosítják, hogy a terv által érintett berendezések megfelelnek a 8. cikkben megállapított megfigyelési követelményeknek.

18. A nemzeti terv felsorolja azokat az elfogadott vagy meghozandó szükséges intézkedéseket, amelyek biztosítják, hogy a terv által érintett berendezések igazolják, hogy megfelelnek a nemzeti tervben a 9. cikkel összhangban megállapított kibocsátási határértékeknek és/vagy nem tartós kibocsátási értékeknek.

19. A nemzeti terv felsorolja azokat az elfogadott vagy meghozandó szükséges intézkedéseket, amelyek biztosítják, hogy a terv által érintett berendezések megfelelnek a 10. cikknek, amennyiben megállapítják, hogy az irányelv vagy a terv követelményeit megszegik.

20. A nemzeti terv meghatározza, hogy a tagállam által a 11. cikkel összhangban a Bizottságnak benyújtott jelentésnek elegendő reprezentatív adatot kell tartalmaznia annak bizonyítása érdekében, hogy a 6. cikk követelményei teljesültek [11. cikk (2) bekezdés].

21. A nemzeti terv leírja azokat az elfogadott vagy meghozandó szükséges intézkedéseket, amelyek a 12. cikkel összhangban biztosítják a terv által érintett berendezésekkel kapcsolatos információk nyilvánosságát.

Annak bizonyítására szolgáló kritériumok, hogy a terv az éves kibocsátások egyenértékű csökkenéséhez vezet

22. A nemzeti terv számszerűsíti a terv által érintett berendezésekből származó aktuális éves kibocsátásokat.

23. A nemzeti terv számszerűsíti azt a terv által érintett berendezésekből származó éves kibocsátás-csökkenést, amelyet az 5. cikk (2) és (3) bekezdése és a II. melléklet szerinti kibocsátási határértékek és/vagy nem tartós kibocsátási értékek alkalmazásával értek volna el.

24. A nemzeti terv számszerűsíti azt a terv által érintett berendezésekből származó éves kibocsátás-csökkenést, amelyet a terv végrehajtásával érnek el.

25. A nemzeti tervnek bizonyítania kell, hogy a 24. kritérium szerint elért csökkenés legalább akkora, mint a 23. kritérium szerint elért csökkenés.

Azon módszerek validálására szolgáló kritériumok, amelyekkel a 14. kritériummal és a 6. cikk (2) bekezdésével összhangban bizonyítható a terv betartása

26. A nemzeti tervnek bizonyítania kell, hogy a terv betartásának bizonyítására szolgáló módszerek elég mérvadóak ahhoz, hogy egy harmadik fél ellenőrizhesse a terv betartását.

Az elfogadható minimális bizonyíték a 4–26. kritériummal kapcsolatban

A következő négy fő területre vonatkozóan kell benyújtani bizonyítékot:

i. A tagállamnak egy jegyzéket kell benyújtania a nemzeti terv által szabályozott kijelölt berendezésekről legalább (a II.A. mellékletben meghatározott) tevékenységi szint szerinti bontásban, valamint lehetőleg a Corinair/EMEP SNAP 2. szint szerinti bontásban is.

ii. A tagállamnak részleteznie kell azt, hogy az eljáró hatósága hogyan hajtja végre a nemzeti tervet, beleértve a következőket is:

- az eljáró hatóság megnevezése,

- az eljáró hatóság hogyan állapítja meg és hogyan ellenőrzi a határidőket,

- az eljáró hatóság hogyan vezet nyilvántartást a nemzeti terv által szabályozott berendezésekről,

- az egyes berendezések szintjén milyen adatok szerepelnek a nyilvántartásokban a szabályozott berendezésekről; a meghozott intézkedések; a berendezések üzemideje órában; a kibocsátási határértékek és/vagy nem tartós kibocsátási értékek és/vagy a teljesítendő kötelező időközi célok; a kibocsátási határértékek és a nem tartós kibocsátási értékek betartásának megfigyelésére/bizonyítására szolgáló eszközök,

- a megfigyelésre, beszámolásra és a terv betartásának bizonyítására szolgáló módszerek. A tagállamnak vagy tömegkiegyenlítési megközelítést kell alkalmaznia a III. melléklettel összhangban, vagy pedig a tömegkoncentráció és térfogatáram mérésére szolgáló eljárásokat az elismert nemzetközi vagy európai szabványokkal összhangban. Amennyiben a tagállam ettől eltérő bizonyítási módszereket javasol, akkor a nemzeti tervnek bizonyítani kell, hogy ezek a módszerek ugyanolyan szigorúak.

iii. A tagállamnak a nemzeti terv által érintett berendezésekkel kapcsolatban egy kibocsátási jegyzéket kell benyújtania. A tagállamnak reprezentatív adatok és dokumentált módszerek formájában bizonyítékot kell szolgáltatnia annak érdekében, hogy függetlenül ellenőrizhessék a bejelentett kibocsátásokat. E jegyzéknek bizonyítania kell, hogy egyenértékű az irányelvvel, a tagállam pedig reprezentatív számításokat nyújt be a 23. és 24. kritérium szerint bejelentett éves kibocsátás-csökkenésről annak érdekében, hogy függetlenül ellenőrizhessék a számítási módszereket.

iv. A tagállamnak le kell írnia, hogy hogyan teszi nyilvánossá a nemzeti tervet, annak célkitűzéseit, valamint azt, hogy az egyes berendezéseket hogyan fejlesztették e célkitűzésekhez képest. Bizonyos bizalmasan kezelt adatokat nem lehet nyilvánossá tenni, például:

- a katonai célú berendezésekre vonatkozó adatokat,

- azokkal a berendezésekkel kapcsolatos adatokat, amelyeknél a termelési volumen mutatószámai különleges kereskedelmi adatoknak minősülnek, mint például az oldószerek felhasználása, az üzemidő és a térfogatáramok.

--------------------------------------------------